CELEX: 32020D1008
Language: sl
Date: 2020-07-09 00:00:00
Title: Izvedbeni sklep Sveta (EU) 2020/1008 z dne 9. julija 2020 o spremembi Izvedbenega sklepa (EU) 2018/1696 o operativnih pravilih izbirne komisije iz člena 14(3) Uredbe (EU) 2017/1939

10.7.2020   
               
               
                  SL
               
               
                  Uradni list Evropske unije
               
               
                  LI 221/1
               
            
         IZVEDBENI SKLEP SVETA (EU) 2020/1008
         z dne 9. julija 2020
         o spremembi Izvedbenega sklepa (EU) 2018/1696 o operativnih pravilih izbirne komisije iz člena 14(3) Uredbe (EU) 2017/1939
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (1) in zlasti člena 14(3) Uredbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Evropsko javno tožilstvo je bilo ustanovljeno za preiskovanje, pregon in obtožbo storilcev in udeležencev pri kaznivih dejanjih, ki škodujejo finančnim interesom Unije.
                  
               
                     (2)
                  
                  
                     Uredba (EU) 2017/1939 določa, da Svet imenuje vsakega evropskega tožilca izmed treh kvalificiranih kandidatov, ki jih predlaga posamezna država članica, in sicer po prejemu utemeljenega mnenja izbirne komisije iz člena 14(3) navedene uredbe.
                  
               
                     (3)
                  
                  
                     Izbor in imenovanje evropskih tožilcev, ki skupaj z evropskim glavnim tožilcem tvorijo kolegij EJT, je osnovni pogoj za ustanovitev EJT.
                  
               
                     (4)
                  
                  
                     Svet je 13. julija 2018 sprejel Izvedbeni sklep (EU) 2018/1696 (2), ki določa operativna pravila izbirne komisije (v nadaljnjem besedilu: operativna pravila) iz člena 14(3) Uredbe (EU) 2017/1939.
                  
               
                     (5)
                  
                  
                     Pravilo VI.2 operativnih pravil določa, da po prejemu predlaganih imenovanj, jih izbirna komisija pregleda glede na zahteve iz člena 16(1) Uredbe (EU) 2017/1939. Izbirna komisija opravi razgovore s predlaganimi kandidati. Razgovori se opravijo osebno. V primeru, da predlagani kandidat umakne svojo kandidaturo še pred razgovorom, izbirna komisija prek svojega sekretariata zahteva, da zadevna država članica predlaga novega kandidata.
                  
               
                     (6)
                  
                  
                     V skladu s pravilom VII.2 operativnih pravil izbirna komisija na podlagi ugotovitev pregleda prijav in razgovorov oblikuje mnenje o usposobljenosti kandidatov za izpolnjevanje nalog evropskega tožilca in izrecno navede, ali posamezni kandidat izpolnjuje pogoje iz člena 16(1) Uredbe (EU) 2017/1939 ali ne. Izbirna komisija svoje mnenje obrazloži. Če predlagani kandidati ne izpolnjujejo pogojev iz člena 16(1) Uredbe (EU) 2017/1939, izbirna komisija na podlagi istega pravila prek svojega sekretariata od zadevne države članice zahteva, da predlaga ustrezno število novih kandidatov.
                  
               
                     (7)
                  
                  
                     Kot izjema od drugega odstavka pravila VI.2 in drugega odstavka pravila VII.2 operativnih pravil bi morala imeti izbirna komisija možnost, da Svetu predstavi utemeljeno mnenje o le dveh kvalificiranih kandidatih, kadar je zadovoljivo dokazano, da država članica zardi izjemnih okoliščin v tej državi članici v razumnem času objektivno ne more najti tretjega kvalificiranega kandidata, čeprav je storila vse, kar je bilo potrebno. Izbirna komisija bi morala uporabiti to možnost le, če kandidat umakne svojo kandidaturo ali ga je izbirna komisija spoznala za neprimernega in kadar je ta država članica že predlagala novega kandidata vsaj enkrat prej v skladu s pravilom VI.2 ali VII.2. V taki situaciji bi morala izbirna komisija imeti možnost, da Svetu predloži mnenje o dveh kvalificiranih kandidatih, Svet pa bi moral imeti možnost nadaljevati postopek imenovanja na podlagi sezama z le dvema kvalificiranima kandidatoma.
                  
               
                     (8)
                  
                  
                     Izvedbeni sklep (EU) 2018/1696 bi bilo treba ustrezno spremeniti.
                  
               
                     (9)
                  
                  
                     Da bi se zagotovil pravočasni začetek dejavnosti EJT bi moral ta sklep začeti veljati dan po njegovi objavi –
                  
               SPREJEL NASLEDNJI SKLEP:
         
            Člen 1
            V pravilu VII.2 Priloge k Izvedbenemu sklepu (EU) 2018/1696 se po drugem odstavku vstavi naslednji odstavek:
            
               „Z izjemo od drugega odstavka te točke in drugega odstavka pravila VI.2, lahko v ustrezno utemeljenem primeru, ko država članica zaradi izjemnih okoliščin v tej državi članici v razumnem času objektivno ne more najti tretjega kvalificiranega kandidata, čeprav je storila vse, kar je bilo potrebno, izbirna komisija po posvetovanju z zadevno državo članico in navedbi zadostnih razlogov Svetu predloži utemeljeno mnenje o le dveh kvalificiranih kandidatih.“
            
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 9. julija 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 283, 31.10.2017, str. 1.
         
            (2)  Izvedbeni sklep Sveta (EU) 2018/1696 z dne 13. julija 2018 o operativnih pravilih izbirne komisije iz člena 14(3) Uredbe (EU) 2017/1939 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (UL L 282, 12.11.2018, str. 8).